甲子歲書事
作者：楊乘
朝代：唐

paragraphs: 豎子未鼎烹，大君尚旰食。
風雷隨出師，雲霞有戰色。
犒功椎萬牛，募勇懸千帛。
武士日曳柴，飛將競執馘。
喜氣迎捷書，懽聲送羽檄。
天兵日雄強，桀犬稍離析。
賊臂既已斷，賊喉既已搤。
樂禍但鯨鯢，同惡爲肘腋。
小大勢難侔，逆順初不敵。
違命固天亡，恃險乖長策。
蠆毒久萌牙，狼顧非日夕。
禮貌忽驕狂，疏奏遂指斥。
動衆豈佳兵，含忍恐無益。
鴻恩既已孤，小效不足惜。
腐儒一鉛刀，投筆時感激。
帝閽不敢干，恓恓坐長畫。